กสิกรไทยขยับก่อนตันขยายธุรกิจในจีน-พม่า
กสิกรมองตลาดไทยเริ่มอิ่มตัว เล็งจีนเมียนมาร์ดันรายได้ต่างประเทศเพิ่ม
6 พ.ค. 2556

กสิกรมองตลาดไทยเริ่มอิ่มตัว เล็งจีนเมียนมาร์ดันรายได้ต่างประเทศเพิ่ม 
นายธีรนันท์ ศรีหงส์ กรรมการผู้จัดการ ธนาคารกสิกรไทย กล่าวว่า ขณะนี้ธนาคารพยายามที่จะเพิ่มสัดส่วนการทำรายได้จากสาขาต่างประเทศให้สูงขึ้น เนื่องจากปัจจุบันรายได้จากสาขาต่างประเทศทั้ง 4 แห่ง ได้แก่ สาขาเสิ่นเจิ้น ฮ่องกง ลอสแองเจลิส และหมู่เกาะเคย์แมน รวมกันยังมีสัดส่วนต่ำกว่า 1% ของรายได้รวม โดยเป้าหมายที่ธนาคารมองไว้มากที่สุด คือ ประเทศจีน โดยมีแผนจะเข้าไปเปิดสาขาเพิ่มอีก 2 แห่งในเร็วๆ นี้ ก่อนจะยื่นเรื่องขอใบอนุญาตเพื่อยกระดับเป็นธนาคารท้องถิ่นจากธนาคารกลางจีน
อย่างไรก็ตาม แผนธุรกิจในจีนจะยังคงเน้นไปที่ธุรกิจสินเชื่อเอสเอ็มอีเป็นหลัก ยังไม่ขยายสู่สินเชื่อประเภทอื่นในระยะสั้น
“เราหวังไว้ว่าธุรกิจในจีนจะเข้ามาเป็นหนึ่งในแหล่งสร้างรายได้ใหม่ของธนาคาร เพราะปัจจุบันตลาดไทยเริ่มตื้อๆ แล้วเหมือนกัน นอกจากนี้ไทยยังกำลังเข้าสู่การเป็นสังคมผู้สูงวัย สัดส่วนคนอายุเกิน 60 ปี จะเพิ่มขึ้นเป็น 20% ของประชากรรวมในเร็วๆ นี้ ธนาคารจึงต้องมีการปรับตัว” นายธีรนันท์ กล่าว
นายธีรนันท์ กล่าวอีกว่า นอกจากจีนแล้ว ประเทศที่มีความเป็นไปได้ที่ธนาคารจะไปเปิดสาขาเพิ่มคือกลุ่มประเทศในภูมิภาคอาเซียน โดยเฉพาะเมียนมาร์ ลาว และกัมพูชา ที่มีอัตราการขยายตัวทางเศรษฐกิจสูง และสิงคโปร์ ซึ่งมีศักยภาพในการระดมทุนในโครงการก่อสร้างโครงสร้างพื้นฐานต่างๆ โดยเมียนมาร์มีโอกาสเป็นไปได้มากที่สุดแต่คงต้องรอให้ตลาดเปิดกว้างมากกว่านี้
“แผนธุรกิจในต่างประเทศขณะนี้จะโฟกัสไปที่จีนก่อน ขณะที่เกาหลีและญี่ปุ่นมองว่า มีต้นทุนสูงและอาจเกิดปัญหากับพันธมิตรทางธุรกิจได้ ส่วนโอกาสในเออีซีการเติบโตจะอยู่ในกลุ่มประเทศรอบๆ ไทย” นายธีรนันท์ กล่าว